《汉中行》
宋代·杜范

思昔汉中殆，羯奴自荒逖。
驱侵警边陲，腥臊污华国。
官守蒙胡尘，宫庙入胡域。
奸回执国命，地土轻弃掷。
倒悬头足互，妖氛日月黑。
念之不忍言，言之泪沾臆。
寿皇雄武姿，一洗曾是得。
祖宗固有灵，何以重此慼。
忠贤固有心，何以久阻抑。
忍耻坐薪亦几年，生聚教训亦纤悉。
昨者飞诏天上来，积秽坐欲一朝涤。
忘形感愤泣东南，气生果锐吞西北。
似闻元戎已启行，官军所到无勍敌。
倒戈横尸四十里，搴旗获马六千匹。
长安遗老今尚在，壶浆筐篚输悃逼。
勇威义气有如此，鼎鱼斗沸真假息。
事虽未必合所闻，要之天地当开辟。
池鱼一日羊角上，此理从来有通塞。
世人信古今人非，动把国事和嘲赥。
胡憯不念涵煦恩，坐看行人斗道侧。
嗟予少小则古昔，有志未就夺弱植。
茅檐独对参斗横，百感交还必须节屡击。
男儿出世岂无为，七尺非供蝼蚁食。
当年幕庭三诵人，乃有洙泗诗礼客。
岂作今人蠹简编，琢肾雕肝缉文墨。
干戈社稷不入用，有作以糜煮砂砾。
我欲匹马胡儿中，直指燕山以功勒。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。